P/E ตัวเลขการเงิน ที่เราควรรู้
ถ้าพูดถึงการเลือกหุ้น ตัวเลขแรกที่หลายคนดู ก็คงหนีไม่พ้นเรื่อง P/E ตัวเลขนี้ดูเหมือนจะง่าย แต่จริงๆ แล้วตัวเลขนี้มีอะไรซ่อนอยู่  จริงๆ แล้ว P/E หมายความว่าอย่างไร ลงทุนแมนจะเล่าให้ฟัง
24 มิ.ย. 2561

P/E ตัวเลขการเงิน ที่เราควรรู้ / โดย ลงทุนแมน
ถ้าพูดถึงการเลือกหุ้น
ตัวเลขแรกที่หลายคนดู
ก็คงหนีไม่พ้นเรื่อง P/E
ตัวเลขนี้ดูเหมือนจะง่าย
แต่จริงๆ แล้วตัวเลขนี้มีอะไรซ่อนอยู่
แล้ว P/E หมายความว่าอย่างไร
ลงทุนแมนจะเล่าให้ฟัง
P/E คืออะไร?
P/E ย่อมาจาก Price to Earnings Ratio
มีค่าเป็น เท่า หรือเข้าใจง่ายๆ ก็คือ ปี
โดยมีวิธีการคำนวณ คือ ราคาหุ้น (Price) หารด้วย กำไรต่อหุ้น (Earnings per Share : EPS)
หรือคิดอีกอย่างได้ คือ มูลค่าตลาด (Market Cap) หารด้วย กำไรสุทธิ (Net Profit)
ซึ่งนั่นก็หมายถึง ความคาดหวังของนักลงทุนที่ยอมซื้อหุ้น ในราคาที่แพงกว่ากำไรต่อหุ้น กี่เท่า
ถ้า P/E สูง ก็หมายความว่า ตลาดยอมให้ราคาแพงเมื่อเทียบกับกำไรล่าสุดของบริษัท
P/E ยังสามารถแบ่งออกได้เป็น 2 แบบ คือ
1. Trailing P/E หรือ P/E ย้อนหลัง เป็นการคำนวณมาจากกำไรย้อนหลังของ 4 ไตรมาส
ส่วนมากจะเห็นได้ในเว็บไซต์ของ 
, 
2. Forward P/E หรือ P/E ล่วงหน้า คำนวณจากการคาดการณ์กำไรในอนาคต
ทั้งนี้ก็ขึ้นอยู่กับความคาดหวังในอนาคตที่แต่ละคนจะให้มูลค่าไม่เท่ากัน เพราะสมมติฐานที่แตกต่างกัน
Forward P/E มักจะเห็นบ่อยๆ ใน บทวิเคราะห์ของบริษัทหลักทรัพย์ต่างๆ เพราะการแนะนำลูกค้ามักจะเป็นการแนะนำโดยมองไปในอนาคต
ถ้ายกตัวอย่างให้ชัดเจนขึ้น
จะขอยกเคส CLASSIC ล่าสุด ที่จะทำให้เข้าใจเรื่อง P/E ได้ง่ายขึ้น
บริษัท Walt Disney มี P/E เท่าไหร่?
บริษัทนี้มีมูลค่าตลาด 5.03 ล้านล้านบาท
กำไร 1 ปีย้อนหลัง 3.1 แสนล้านบาท
ดังนั้น P/E เท่ากับ 16 เท่า
หมายความว่า คนที่ซื้อหุ้น Walt Disney ยอมจ่ายเงินซื้อหุ้นบริษัท โดยเสมือนว่าถ้าบริษัททำกำไรได้เท่าเดิมไปเรื่อย จะใช้เวลา 16 ปีในการคืนทุนเงินที่จ่ายไป
แล้วเราลองมาดูอีกหนึ่งบริษัทที่ทำธุรกิจประเภทเดียวกัน
บริษัท Netflix มี P/E เท่าไหร่?
บริษัทนี้มูลค่าตลาด 5.04 ล้านล้านบาท
กำไรปีที่แล้ว 2.22 หมื่นล้านบาท
ดังนั้น P/E เท่ากับ 227 เท่า
Netflix บริษัทที่มีอายุเพียง 20 ปี ทำกำไรเป็น 1 ใน 10 ของบริษัท Walt Disney ที่มีอายุ 94 ปี
แต่ตอนนี้ตลาดให้มูลค่าบริษัท Netflix มากกว่า Walt Disney
เรื่องนี้ไม่ได้หมายความว่า คนที่ซื้อหุ้น Netflix จะยอมถือหุ้น 227 ปี เพราะว่ามันจะนานกว่าทั้งชีวิตที่เขาอยู่บนโลกใบนี้เสียอีก
แต่คนส่วนใหญ่เชื่อว่า Netflix ที่เป็นผู้ให้บริการระบบสตรีมมิ่งแบบบอกรับสมาชิก จะมีกำไรเติบโตได้อีกมากในอนาคต และ Walt Disney จะไม่ได้เติบโตเร็วเหมือน Netflix
ยกตัวอย่างให้เห็นภาพ
ถ้าในอนาคต Netflix สามารถทำให้กำไรเติบโตขึ้น 10 เท่า นั่นก็หมายความว่า P/E ของบริษัทนี้จะเหลือแค่ 22.7 เท่า
ในทางกลับกันถ้า Walt Disney มีกำไรลดลง 10 เท่า ตัวเลข P/E ก็จะเปลี่ยนจาก 16 เป็น 160 ในที่สุด
P/E เรียกว่าเป็นกระจกมองหลังในสิ่งที่เพิ่งเกิดขึ้นกับบริษัท
แต่การลงทุนคือการมองไปในอนาคต..
เรื่องนี้เป็นศิลปะในการมองอนาคตของแต่ละคน ว่าจะมองถูกหรือมองผิด
ในบางครั้งเรายอมซื้อหุ้นในราคา P/E ที่แพง ถ้ามันสามารถเติบโตไปมากกว่าที่คนอื่นคิดกัน ก็อาจเป็นการลงทุนที่ประสบความสำเร็จได้
แต่ถ้าไม่ใช่.. นั่นก็อาจเป็นหายนะ
เพราะเมื่อทุกคนมีความคาดหวังสูง เมื่อผิดคาดก็อาจจะเจ็บตัวหนัก
ในทางกลับกันถ้าเรายอมซื้อหุ้นในราคา P/E ที่ถูก ถ้ากิจการย่ำแย่ลงไปอีก เราก็อาจจะขาดทุนได้
ดังนั้นสิ่งที่จะช่วยให้นักลงทุนที่ประสบความสำเร็จ คือการมองไปข้างหน้า และคาดการณ์กำไรในอนาคตว่าจะเป็นอย่างไร..
อย่าให้ตัวเลข P/E ในอดีต เป็นตัวหลอกเรา
แต่ใช้ตัวเลขในอดีตมาเป็นส่วนหนึ่งที่จะคาดการณ์อนาคต
โดยใช้ประสบการณ์ ความรู้ ความเข้าใจ ของเราใส่เข้าไปในสถานการณ์นั้น
และประเด็นที่สำคัญ
เราควรจะต้องเตรียมพร้อมไว้ว่า “เรามีโอกาสคาดการณ์ผิดอยู่เสมอ”
----------------------
อยากรู้เรื่องการลงทุน อ่านเรื่อง P/E อย่างเดียวคงไม่พอ ติดตามบทความอื่น ๆ ได้ที่
-แอปลงทุนแมน 
-อินสตาแกรม
-ทวิตเตอร์ 
-ไลน์ 
-สติกเกอร์ไลน์ ลงทุนแมน 
-หนังสือลงทุนแมน เล่ม 1-4 ที่ร้านหนังสือชั้นนำทั่วประเทศ
----------------------